Փաթիլ գորիլան**Փաթիլ** (իսպ.՝ Copito de Nieve, կատ.՝ Floquet de Neu, 1964, ﻿Հասարակածային Գվինեա - նոյեմբերի 24, 2003(2003-11-24), Բարսելոնայի կենդանաբանական այգի), աշխարհում հայտնի միակ ալբինոս գորիլան։ 1966 թվականից մինչև իր մահն ապրել է իսպանական Բարսելոնա քաղաքի կենդանաբանական այգում։

Նկարագրություն
--------------

Փաթիլ գորիլլան 1993 թվականին, Բարսելոնայի կենդանաբանական այգի
Փաթիլը պատկանում էր արևմտյան հարթավայրային գորիլլա ցեղատեսակին։ Պաշտոնական տվյալների համաձայն՝ նրան բռնել են 1966 թվականին իսպանական Գվինեայի տարածքում և վաճառել Բարսելոնային։ Ի սկզբանե ֆանգերի լեզվով, որով խոսում էր գորիլային բռնած որսորդը, նրան անվանել են Նֆումու Նգուի (*Nfumu Ngui*), որը բառացի նշանակում է «սպիտակ գորիլա»։

Կենդանու ձեռքբերման համար կենդանաբանական այգին ծախսել է 15 000 պեսետա*,* ինչը, ըստ որոշ աղբյուրների, Փաթիլին դարձրել է երբևէ որևէ կառույցի կողմից ձեռք բերված ամենաթանկարժեք կենդանին։ Բռնելու պահին նա գնահատվել է մոտ երկու տարեկան։ Որոշ ժամանակ անց Փաթիլը մեծ հայտնիություն է ձեռք բերել ոչ միայն Իսպանիայում, այլև ողջ արևմտյան աշխարհում։ Նրա պատկերը տպագրվում էր բացիկների և ուղեցույցների վրա։ Նա դարձել է Բարսելոնայի կենդանաբանական այգու ոչ պաշտոնական խորհրդանիշը, նրա մասին նկարահանվել են մի շարք փաստագրական ֆիլմեր։

Փաթիլն ընդհանուր առմամբ երեք էգից ունեցել է 21 ձագ, որոնցից որևէ մեկը ալբինոս չի եղել։ Ըստ ուսումնասիրողների՝ Փաթիլի ալբինիզմը կապված էր ինբրիդինգի (արյունակից առանձնյակների՝ եղբայրների և քույրերի, ծնողների և սերնդի խաչասերումից առաջացած ցեղատեսակ) հետ։ 1980 թվականի վերջին Լոնդոնի կենդանաբանական այգու գիտնականներն ուսումնասիրում էին Փաթիլի բջիջներից նույն ցեղատեսակի ստացման հավանականությունը, սակայն փորձն ավարտվել է անհաջողությամբ։

Մահ
---

2001 թվականին Փաթիլը հիվանդացել է մաշկի քաղցկեղի անսովոր տեսակով, որը հավանաբար կապված է եղել նրա ալբինիզմի հետ։ 2003 թվականին նրան ենթարկել են Էֆթանազիայի։ Փաթիլն ապրել է գրեթե 40 տարի (գորիլաները ապրում են միջինում 30-50 տարի)։

Հիշատակ
-------

Փաթիլի պատվին է կոչվել (95962) Կոպիտո աստերոիդը։

Ծանոթագրություններ
------------------

1. ↑  «Albino animals: from Snowflake the white gorilla to White Diamond the alligator»։ telegraph.co.uk։ Արխիվացված է օրիգինալից 2014 թ․ հոկտեմբերի 26-ին։ Վերցված է 2014 թ․ հոկտեմբերի 25  `|url-status=` պարամետրը գոյություն չունի (օգնություն)
2. ↑  Sorokanich Lara (2013 թ․ հունիսի 18)։ «Albino Gorilla Was Result of Inbreeding»։ nationalgeographic.com։ Արխիվացված է օրիգինալից 2014 թ․ հուլիսի 9-ին։ Վերցված է 2014 թ․ հոկտեմբերի 25  `|url-status=` պարամետրը գոյություն չունի (օգնություն)
3. ↑  *Copito de nieve*, el único gorila albino del mundo. *El Mundo.es*.
4. ↑  La muerte de Copito de Nieve. *En memoria.com.*
5. ↑  The White Gorilla (Gorilla g. gorilla) At Barcelona Zoo // International Zoo Yearbook. — London: Zoological Society of London, 1967. — Т. Vol. XIII. — С. 196.
6. ↑  Snowflake the Albino Gorilla Got White Fur Due to Inbreeding — AOL On
7. ↑  Staff writers (2003 թ․ սեպտեմբերի 22)։ «Albino gorilla dying of skin cancer»։ *BBC News*։ Վերցված է 2013 թ․ հունիսի 1
8. ↑  «В Испании умерла единственная в мире горилла-альбинос»։ Телеканал НТВ։ 2003 թ․ նոյեմբերի 25։ Վերցված է 2014 թ․ ապրիլի 24
9. ↑  «Asteroide Copito de Nieve»

Արտաքին հղումներ
----------------

* Snowy stardom - օգոստոս, 2004 (անգլ.)